**Със Заповед № РД-09-95/24.11.2022 г. Административният ръководител-председателят на Районен съд – Червен бряг**

**ОБЯВЯВА**

 **КОНКУРС ЗА ЗАЕМАНЕ НА ДЛЪЖНОСТТА**

**„СЪДЕБЕН ПОМОЩНИК”** – **1 щ.бр., по чл. 67, ал.1, т.1 от КТ**

**І.Кратко описание на длъжността „съдебен помощник“.**

Съдебният помощник подпомага съдиите в тяхната работа. Извършва проверка по редовността и допустимостта на жалбите, протестите и молбите за отмяна; подпомага образуването на делата и следи за спазване на законоустановените срокове; изготвя проекти на съдебни актове; проучва, анализира и обобщава съдебната практика; изготвя проекти на отговори по постъпили в съда писма и сигнали, за които се изискват специални правни знания; изпълнява и други задължения възложени му от административния ръководител.

**ІІ. Минимални изисквания, предвидени в нормативните актове за заемане на длъжността: „съдебен помощник”.**

1. да има само българско гражданство;
2. да има завършено висше образование по специалността „Право”;
3. да е преминал изискуемия се стаж по ЗСВ и е придобил юридическа правоспособност;
4. да притежава необходимите нравствени и професионални качества, съответстващи на Кодекса за етично поведение на българските магистрати.
5. да не е осъждано на лишаване от свобода за умишлено престъпление, независимо от реабилитацията;
6. да не е дисциплинарно освободен от длъжност изборен член на ВСС за накърняване престижа на съдебната власт;
7. да не страда от психическо заболяване;
8. да не е в йерархическа връзка на ръководство и контрол със съпруг или съпруга, с лице, с което е във фактическо съжителство, с роднини по права линия без ограничения, по съребрена линия до четвърта степен включително или по сватовство до четвърта степен, включително;
9. да не е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация;
10. да не е общински съветник;
11. да не заема ръководна или контролна длъжност в политическа партия.

**ІІІ. Специфични изисквания за заемане на длъжността: „съдебен помощник”:**

1. да познава действащата нормативна уредба и тълкувателната практика на ВКС.
2. да притежава висока езикова и писмена култура
3. да има отлична компютърна грамотност MS Office / Word. Excel/, Internet
4. да притежава организационни умения и умение за работа в екип.

**IV. Начин на провеждане на конкурса и оценяване на кандидатите.**

Конкурсът ще се проведе в три етапа.

**Първи етап** – разглеждане на постъпилите заявления и допускане на кандидатите до втори етап. До писмения изпит ще бъдат допуснати кандидатите, които отговарят на изискванията на чл. 162 ЗСВ и са подали в срок **изискуемите** документи за участие в конкурса.

Списъците с допуснатите и недопуснатите кандидати ще бъдат поставени на информационното табло на РС-Червен бряг и ще бъдат публикувани на сайта на съда, не по-късно от 7 дни след изтичане на срока за подаване на документите за участие в конкурса. В списъка на допуснатите кандидати ще бъдат посочени: датата, началният час и мястото на провеждане на писмения изпит

**Втори етап** – писмен изпит. Писменият изпит ще се състои в решаване на казус от областта на гражданското и наказателното право. Продължителността на писмения изпит е 2 (два) астрономически часа. Кандидатите могат да ползват нормативни актове. Техническите правила за провеждането на този етап, се приемат от комисията, провеждаща конкурса, и се оповестяват едновременно със списъците на допуснатите кандидати. Крайната оценка на кандидата от втория етап, е средноаритметичната стойност от оценките на членовете на конкурсната комисия.

**Трети етап** – устен изпит. До участие в третия етап от конкурса, ще бъдат допуснати кандидатите, получили оценка от проведения писмен изпит – не по-ниска от 4,50. Устният изпит ще се проведе чрез задаване на предварително подготвени от комисията еднакви за всички кандидати въпроси, в областта на гражданското и наказателното право. Комисията ще проведе събеседване лично, с всеки кандидат. Членовете на комисията ще оценяват професионалната подготовка и другите качества, необходими за заемането на длъжността. Крайната оценка от третия етап е средноаритметична стойност от оценките на членовете на комисията за всеки отделен кандидат.

Писменият и устният изпит за длъжността „съдебен помощник“ ще се оценява от комисията по шестобалната система, с точност 0,50.

Крайната оценка от конкурса е средноаритметична стойност от получените от кандидата оценки във втори и трети етап.

**V. Необходими документи, място и срок на подаването им:**

1. Писмено заявление за участие в конкурса по образец – приложение № 1;

2. Подробна професионална автобиография (CV) - приложение № 2;

3. Копие от лична карта.

4. Копие от диплом за завършено висше юридическо образование;

5. Копие от документ за придобита юридическа правоспособност;

6. Декларация по чл. 340а, ал. 1 ЗСВ – приложение № 3;

7.Декларация за липса на обстоятелства по чл. 340а, ал. 2 ЗСВ – приложение № 4;

8. Оригинал на свидетелство за съдимост, издадено за участие в конкурс по ЗСВ;

9. Оригинал на медицинско удостоверение, издадено в резултат на извършен медицински преглед;

10. Оригинал на документ, удостоверяващ, че лицето не се води на отчет и не страда от психически заболявания;

11. Копие от документи за допълнителна квалификация – по преценка на кандидата;

12. Копие от трудова, служебна или осигурителна книжка;

13. Мотивационно писмо

14. Декларация - съгласие за обработване на лични данни (по образец).

Документите следва да бъдат окомплектовани в посочената по-горе последователност.

Образците на: заявлението, автобиографията и декларациите са публикувани на интернет страницата на РС-Червен бряг.

Кандидатите могат да се запознаят с длъжностна характеристика – от интернет-страницата на съда или да им бъде предоставена в регистратурата на съда, при поискване. Основната заплата е в размер от 70 до 90 на сто от месечното възнаграждение за най-ниската съдийска длъжност.

Кандидатите могат да подават лично или чрез пълномощник, с писмено пълномощно, документи за участие в конкурса в Регистратурата на Районен съд – Червен бряг в гр. Червен бряг, ул. „Екзарх Йосиф“ № 6, всеки работен ден от 09.00 до 12.00 часа и от 14.00 до 17.00 часа, в едномесечен срок, считано от деня, следващ датата на публикуване на обявата.